**Uz Međunarodni dan sestrinstva - medicinskih sestara i medicinskih tehničara – 12. svibnja**

**Godina sestrinstva i primalja (Svjetska zdravstvena organizacija)**

**200 obljetnica rođenja Florence Nightingale (12. svibnja 1820. – 13. kolovoza 1910.)**

[](https://hr.wikipedia.org/wiki/Datoteka:Florence_Nightingale.jpg)

Engleska bolničarka, statističarka i utemeljiteljica modernog sestrinstva.

Tijekom Krimskog rata organizirala je zdravstvenu njegu za ranjene vojnike.Zvali su je [Dama sa lampom](https://www.nam.ac.uk/explore/florence-nightingale-lady-lamp) jer je tijekom noći obilazila ranjeničke krevete.

Osnovala je sestrinsku školu - [Nightingale Training School](https://www.kcl.ac.uk/nmpc) 1860. u [Bolnici Sv. Tome u Londonu](https://en.wikipedia.org/wiki/St_Thomas%27_Hospital). Škola je danas dio [King's College u Londonu](https://www.kcl.ac.uk/). Ubrzo su se počele diljem svijeta osnivati škole za medicinske sestre.

Borila se za poboljšanje zdravstvenih uvjeta u svim dijelovima britanskog društva, pisala knjige, zalagala se za uvođenje profesionalnih i educiranih sestara u civilno društvo pa su brigu o bolesnima preuzele profesionalne medicinske sestre (do tada su ih njegovali bližnji ili časne sestre).

Rođena je u bogatoj engleskoj obitelji u Firenci (po tom gradu je dobila ime). Djetinjstvo i mladost provela je na obiteljskom imanju Nightingale u Engleskoj. Mnogo je vremena provodila sa domaćicom imanja i u društvu muških intelektualaca.

Njezina obitelj nije bila zadovoljna njenim interesima o sestrinstvu i medicini.

Florence Nightingale je najpoznatija po svojoj ulozi u [Krimskom ratu](https://www.enciklopedija.hr/natuknica.aspx?ID=33969). S grupom medicinskih sestara volonterki koje je sama podučavala i časnih sestri otišla u Osmansko carstvo 1854. gdje su u [Scutari](https://www.florence-nightingale.co.uk/scutari-hospital/) kod Istambula radile u vojnoj bolnici. Velika smrtnost vojnika bila je uzrokovana manjkom sestara, manjkom lijekova, lošom njegom i higijenom, nedostatkom hrane.

Njenom zaslugom smanjena je stopa smrtnosti sa 42% na 2%, većinom su to bile mjere vezane uz higijenu. Na Krimu je 1855. osnovan Nightingale fond za obrazovanje medicinskih sestara.

Napisala je knjigu *Notes on Nursing* 1859. koja je bila osnova za kurikulum tadašnjih škola za sestrinstvo.

Florence je bolovala od spondilitisa pa je 1857. postala invalidna osoba, uz to je imala i teški oblik bruceloze koja je dodatno zakomplicirala njezino zdravstveno stanje. Bez obzira na bolest, mnogo je radila, planirala je razvoj bolnica u Engleskoj. U kasnijim godinama života manje je radila jer je oslijepila, a ni mentalno više nije bila sposobna.

Dopisivala se s [kraljicom Viktorijom](https://www.enciklopedija.hr/natuknica.aspx?id=64620) preko 30 godina. Dobila je nagradu Dragulj Kraljice Viktorije za zasluge u ratu, Kraljevski crveni križ 1883., nagradu Lady of Grace Reda svetog Ivana 1904. i prva je žena koja je dobila državnu nagradu Engleske Red za zasluge 1907.

Njoj u čast nazvana je i [Florence Nightingale medalja](https://nightingalenursingawards.org/about/) koja se dodjeljuje medicinskim sestrama svake dvije godine (do 50 medalja) za hrabrost i predanost ranjenim, bolesnim ili invalidnim osobama ili civilnim žrtvama sukoba ili katastrofa, za kreativni i pionirski duh u područjima javnog zdravlja ili obrazovanja sestara.

[Muzej Florence Nightingale](https://www.florence-nightingale.co.uk) nalazi se u Bolnici Svetog Tome u Londonu.

[Međunarodni dan sestrinstva – medicinskih sestara i medicinskih tehničara](https://hums.hr/) obilježava se 12. svibnja njoj u čast.

[Svjetska zdravstvena organizacija - WHO](https://www.who.int/) je 2020. godinu proglasila [Godinom sestrinstva i primalja](https://www.who.int/news-room/campaigns/year-of-the-nurse-and-the-midwife-2020) u spomen na 200 godina od rođenja Florence Nightingale.

Pogledajte [Žive slike iz povijesti medicinskih sestara](https://youtu.be/MlrPx4ZF0l8).

<https://www.florence-nightingale.co.uk/>

<https://www.florence-nightingale.co.uk/200exhibits/>

<https://www.nam.ac.uk/explore/florence-nightingale-lady-lamp>